text: Kolding overtager uønskede spillere
  12 juli 2010 kl. 12.08
  Engang overtog Kolding næsten et helt divisionshold fra Vejle. Denne gang er der kun tale om to unge spillere, som ikke er ønskede i Vejle Boldklub.
  Det er spillerne Jonas Halling og Philip Lund, som begge spiller den kommende halvsæson i Kolding FC. De to Vejle-spillere er lejet ud de kommende seks måneder.
  De to unge spillere fik inden sommerferien besked om, at de er uønskede i klubben, og at de kunne finde sig en ny arbejdsgiver. Men begge har kontrakt i Vejle. Aligevel fik de utvetydigt besked på, at klubben ikke ville se dem, da træningen begyndte i sidste uge.
  
  Masser af spilletid
  - Planen er, at jeg skal have en masse spilletid på 1. divisionsniveau, og det glæder jeg mig til. Jeg håber på at blive en af de bærende kræfter på Koldings hold og bevise over for VB og omverdenen, at jeg er en god fodboldspiller, siger 20-årige Philip Lund til VB's hjemmeside.
  